Havjers Dzaneti
Havjers Adelmars Dzaneti (Javier Adelmar Zanetti; dzimis 1973. gada 10. augustā) ir bijušais argentīniešu futbolists, bijis Argentīnas futbola izlases dalībnieks. Karjeru sācis Argentīnā, taču kopš 1995. gada spēlē Itālijas A sērijas klubā Internazionale. Tā sastāvā ir piecas reizes kļuvis par Itālijas čempionu (2005–06, 2006–07, 2007–08, 2008–09, 2009–10), četras reizes ieguvis Itālijas kausu (2004–05, 2005–06, 2009–10, 2010–11), tāpat četras reizes ieguvis Itālijas superkausu (2005, 2006, 2008, 2010), 2009.—2010. gadā uzvarēja UEFA Čempionu līgā, 1998. gadā ieguva UEFA kausu. Kopš 1999. gada augusta ir kluba kapteinis. Argentīnas izlases sastāvā piedalījies divos Pasaules kausa izcīņas finālturnīros (1998, 2002), piecos Copa América turnīros (divas reizes iekļuvis finālā). 1996. gada vasaras olimpiskajās spēlēs Argentīnas izlases sastāvā izcīnījis sudraba medaļu. Dzaneti ir Argentīnas izlasē visvairāk spēles aizvadījušais futbolists. 2004. gadā bijušais Brazīlijas futbolists Pelē viņu iekļāva savā FIFA 100 sarakstā kā vienu no 125 labākajiem futbolistiem futbola vēsturē.